J e g y z ő k ö n y v

**Készült:** a Bezenye Községi Önkormányzat Képviselő-testületének 2024. május 28. napján 19:00 órakor a művelődési ház nagytermében megtartott rendkívüli ülésén.

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 19:05 órakor megnyitja. Megállapítja, hogy az ülés határozatképes, mivel a 7 megválasztott képviselőből 4 képviselő van jelen. Nusser Györgyné és Antonovich Gáspár és Kammerhofer Lívia jelezte, hogy egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Hiltser Mátyás és Sándor Vincéné képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és a 8. napirenden meghirdetett Makadám egyezség tárgyalását javasolja zárt ülésen tárgyalni, mivel az ügy az önkormányzat vagyonával való gazdálkodással kapcsolatos, valamint az önkormányzat és a másik fél üzleti érdekeit sértené annak nyilvános ülésen történő tárgyalása. Az Mötv 46. § (2) bekezdés c) pontjában foglaltak szerint a képviselő-testület zárt ülést rendelhet el a vagyonával való rendelkezés esetén, továbbá az általa kiírt pályázat feltételeinek meghatározásakor, a pályázat tárgyalásakor, ha a nyilvános tárgyalás az önkormányzat vagy más érintett üzleti érdekét sértené. A zárt ülés elrendeléséről a képviselő-testület minősített többséggel dönt.

A polgármester a Makadám egyezség zárt ülésen való tárgyalását szavazásra bocsátja.

A képviselő-testület *ellenszavazat nélkül, 3 igen szavazattal és 1 tartózkodással* az alábbi határozatot hozza:

**61/2024. (V. 28.) határozat**

Bezenye Községi Önkormányzat képviselő-testülete úgy döntött, hogy a 2024. május 28-i rendkívüli ülésén az alábbi napirendi pontot nem zárt ülésen, hanem a nyilvános ülés meghívójában közölt napirendi pontban kívánja tárgyalni.

8.) Makadám egyezség

Felelős: Márkus Erika polgármester

Határidő: azonnal

Kammerhofer Lívia képviselő 19:08 perckor megérkezik. A polgármester megállapítja, hogy a határozatképesség szempontjából kéri figyelembe venni, hogy mostantól 7 képviselőből 5 képviselő van jelen.

A polgármester az egységes napirend elfogadását szavazásra bocsátja.

A képviselő-testület *ellenszavazat és tartózkodás nélkül, 5 igen szavazattal* az alábbi határozatot hozza:

**62/2024. (V. 28.) határozat**

Bezenye Községi Önkormányzat képviselő-testülete a 2024. május 28-i rendkívüli ülésén az alábbi napirendi pontokat tárgyalja:

1. Tájékoztatás az előző testületi ülés óta hozott döntésekről
2. Belső ellenőri jelentés elfogadása
3. Költségvetési rendelet 2023. IV. negyedévi módosítása
4. Az Önkormányzat 2023. évi költségvetésének végrehajtásáról szóló rendelet (Zárszámadás)
5. Választási bizottságba újabb tagok megválasztása
6. Tájékoztatás a villamos energia szolgáltatási szerződés elfogadásáról
7. Bölcsődei eszközbeszerzéssel kapcsolatos döntések meghozatala
8. Makadám egyezség

Felelős: Márkus Erika polgármester

Határidő: azonnal

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy a bölcsődébe a mai napon érkeztek a kisgyermekbútorok. A TOP-os pályázattal kapcsolatban országosan újabb kérdéscsokrot küldtek ki, melyre ismételten válaszoltunk időben. Az irányító hatóság egy szakembert is kiküldött a munkánk segítésére. Nagy sikerrel zárult az egészségnapunk, szűréseken és színvonalas előadáson vehettek részt az érdeklődök. Hősök napi koszorúzás volt, ahol Önkormányzat is koszorúzott. Magyar Falu program pályázati keretein belül a felújításra került ravatal a hétvégére elkészül és felszentelésre kerül. Temetőben a régi sírok betondarabjainak felszedése befejeződött A baleset-megelőzés és zöldterület gondozás szempontjából szükséges ezen munkálatok elvégzése. Lomtalanítás mindkét településrészen megtörtént, polgárőrök segítették a munkát. Civilek támogatásának kifizetése folyamatban van. Az ipari park két területére az adásvételi szerződés aláírásra került. Júniusban lehetőség van újabb Magyar Falus pályázat beadására, utak felújítására. A képviselőtestület korábban elfogadott terve alapján a pályázatot a papréti településrészen a Radnóti utcára javasolja beadni, erről szükséges döntést hozni. Kérdezi, hogy van-e kérdés, észrevétel.

Szakos Géza képviselő szót kér, és elmondja, hogy azt olvasta, hogy maximálisan 45 millió forint összegre lehet pályázni a pályázati kiírás szerint. Úgy gondolja, hogy ez az összeg a Radnóti utca felújítására nem elég, ha csak nem akarnak olyan „szép szűk” utcát, mint a Petőfi utca.

A polgármester közbeszól, hogy a Petőfi utca azért olyan keskeny, mert annyi hely volt a házak között. Nem lehetett szélesebbet készíteni.

Szakos Géza képviselő azt válaszolja, hogy nem szeretné viszont, hogy a Radnóti utca pénz szűke miatt lenne keskeny, és egyébként is szeretnének szép szegélyes utat oda. Úgy gondolja, hogy nincs erre pénze az önkormányzatnak. Tekintettel arra, hogy június 9-én választások lesznek, és nem biztos, hogy a jelenlegi polgármester viszi tovább a hivatalt, úgy gondolja, hogy nem szabad plusz költségeket vállalni mások terhére.

Kammerhofer Lívia képviselő megjegyzi, hogy amennyiben megnyernék ezt a pályázatot, akkor még mindig van lehetőség eldönteni, hogy belekezdenek-e a beruházásba. Egy ilyen lehetőséget élből elutasítani nagy hiba lenne.

A polgármester úgy gondolja, hogy az, hogy egy pályázatot kidolgoznak és benyújtanak, még nem jelent semmiféle kötelezettséget. Még az is előfordulhat, hogy a maximálisan elnyerhető 45 millió forintot nem ítélik meg, csak mondjuk abból 20 milliót. Tehát mindenképpen kelleni fog egy újabb testületi döntés arról, hogy az önkormányzat kiegészíti-e a pályázati forrást és belekezd-e a beruházásba. Jelen pillanatban arra kér felhatalmazást, hogy ezt a pályázatot kidolgozzák és benyújtsák a Magyar Falu Program irányító hatóságához. A Radnóti utcát most kaptuk meg az államtól, most került a falu tulajdonába, így eddig nem is volt lehetőség a felújítására. Most van rá lehetőségük, most tudnak erre pályázni. A Radnóti utcának kellene a következőnek lennie, mert ha összejön az egyezség, akkor a Faiskola utca felújítása az alapján megoldódik. Kéri a képviselőt, hogy tegyen belátása szerint, és szavazásra teszi fel a határozati javaslatot.

Szakos Géza képviselő hozzáfűzi, hogy a polgármester most nagyon meggyőző volt.

A képviselő-testület *ellenszavazat és tartózkodás nélkül, 5 igen szavazattal* az alábbi határozatot hozta:

**63/2024. (V. 28.) határozat**

Bezenye Községi Önkormányzat Képviselő-testülete úgy határoz, hogy felhatalmazza a polgármestert a Radnóti utca vonatkozásában Magyar Falu Program keretében „Út, híd, járda építése/felújítása” című alprogramhoz az MFP\_UHJ\_2024 kódszámú pályázat kidolgozására és benyújtására, továbbá a szükséges nyilatkozatok megtételére.

Felelős: Márkus Erika polgármester

Határidő: 2024. július 12.

A polgármester kérdezi, hogy van-e valakinek kérdése a beszámolóval kapcsolatosan.

Mivel kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *ellenszavazat és tartózkodás nélkül, 5 igen szavazattal* az alábbi határozatot hozta:

**64/2024. (V. 28.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont (02 sz. előterjesztés szerint)**

Belső ellenőri jelentés elfogadása

Márkus Erika polgármester elmondja, hogy az előterjesztést minden képviselő megkapta. Az ellenőrzés a 2022. évi pályázatok felhasználását fedte le, és jelentős problémát nem állapított meg. A pénzügyi bizottság a napirendet tárgyalta, és egyhangúlag elfogadásra javasolja. Felkéri a jegyzőt, hogy egészítse ki az elhangzottakat.

Wiegerné Mészáros Erika jegyző elmondja, hogy a pénzügyi bizottság ülésén részletesen átbeszélték a napirendi pontot. Elmondja, hogy a Magyarország helyi Önkormányzatairól szóló törvény írja elő, hogy belső kontrollrendszert működtessen a jegyző, és előírja, hogy a polgármesternek a zárszámadásról szóló rendelettel együtt kell a képviselő-testület elé terjeszteni. A belső ellenőr csak általános és csekély jelentőségű megállapításokat tett, olyan kiemelt jelentőségű megállapítást nem, amely azonnali vezetői intézkedést vonna maga után. A csekély jelentőségű megállapítások között kiemelte a beszerzési szabályzatot, amit felül kell majd vizsgálni. A bizottsági ülésen is elmondta, hogy a szabályzatok 2020-ban készültek, és a 2021. évi ÁSZ ellenőrzésen teljesen rendben voltak, de azóta voltak kisebb-nagyobb jogszabályi változások. Ő azt tartaná észszerűnek, ha a választások után, ha a közös hivatalnak az összetétele eldől, akkor nyúljanak majd a szabályzatokhoz, mert azok mindhárom önkormányzatra és azok intézményeire vonatkoznak.

A polgármester kérdezi, hogy van-e valakinek kérdése a napirenddel kapcsolatosan.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**65/2024. (V. 28.) határozat**

Bezenye Községi Önkormányzat Képviselő-testülete a Bezenye Községi Önkormányzatnál a 2023. év vonatkozásában megtartott belső ellenőri éves összefoglaló jelentését az előterjesztés mellékletét képező tartalommal jóváhagyólag tudomásul veszi, elfogadja.

Felelős: Wiegerné Mészáros Erika jegyző

Határidő: 2024. december 31. és folyamatos

Szakos Géza képviselőnek Jegyző Asszonyhoz van kérdése. Kérdezi, hogy ez azt jelenti, hogy ezek a típusú megállapítások, melyek Bezenyére vonatkoznak, ezek szerint Hegyeshalomra és Levélre is ráhúzhatóak?

A jegyző elmondja, amelyek a beszerzési szabályzatra vonatkoznak, azok igen. Az általános jelentőségű megállapításokra nagyobb figyelmet kell fordítani a jövőben. A belső ellenőr intézkedési terv elkészítését sem írta elő, a besorolás alapján ezek csekély jelentőségűek.

Szakos Géza képviselőnek az a véleménye, hogy minden évben ugyanezek a megállapítások szerepelnek.

A jegyző elmondja, hogy nem szerepelhetnek ugyanezen megállapítások, mert a belső ellenőrzés tárgya minden évben más, nem ugyanaz a vizsgálati terület. Egyebekben elmondja, hogy azokat a problémákat, amelyeket a belső ellenőr jelez, már idő közben is azonnal javítják, korrigálják.

1. **napirendi pont (03 sz. előterjesztés szerint)**

Költségvetési rendelet 2023. IV. negyedévi módosítása

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság a napirendet tárgyalta, és egyhangúlag elfogadásra javasolja. Kérdezi, hogy van-e kérdése valakinek.

Szakos Géza képviselő kérdezi, hogy a pénzügyi bizottság részéről ki volt jelen, amikor ez a pozitív javaslat elhangzott.

Kammerhofer Lívia képviselő azt válaszolja, hogy ő és a külsős bizottsági tagok voltak jelen a pénzügyi bizottság ülésén, és Elnök Asszony is előzetesen áttekintette az előterjesztést, és javasolta elfogadását.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**66/2024. (V. 28.) határozat**

Bezenye Községi Önkormányzat Képviselő-testülete elfogadja az Önkormányzat 2023. IV. negyedéves gazdálkodásáról szóló beszámolót.

Felelős: Márkus Erika polgármester

Határidő: azonnal

A határozat meghozatalát követően a polgármester elmondja, hogy a képviselő-testületnek a rendelet megalkotásáról is döntenie kell, így szavazásra teszi fel a rendelet tervezetét.

A képviselő-testület *ellenszavazat nélkül, 4 igen szavazattal és 1 tartózkodással* az alábbi rendeletet alkotja:

**4/2024. (V. 29.) önkormányzati rendelet**

Bezenye Községi Önkormányzat Képviselő-testülete az önkormányzat 2023. évi költségvetéséről szóló 4/2023. (III.22.) önkormányzati rendelet módosításáról szóló önkormányzati rendeletét – a melléklet szerinti tartalommal - megalkotja.

1. **napirendi pont (04 sz. előterjesztés szerint)**

Az Önkormányzat 2023. évi költségvetésének végrehajtásáról szóló rendelet (Zárszámadás)

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság a napirendet tárgyalta, és egyhangúlag elfogadásra javasolja. Kérdezi, hogy van-e kérdése valakinek.

Szakos Géza képviselő elmondja, hogy ő nem tudja, hogy mi az a 7.846.250.189,- forint bevétel és a 7.654.873.658,- forint kiadás, ami a rendelet tervezet főösszegeiben megjegyzésként szerepel. Tud erre valaki információt adni erre?

Horváthné Hodák Zsanett pénzügyi ügyintéző elmondja, hogy az a lekötött betétek lekötési és feloldási összege kumuláltan.

Szakos Géza képviselő azt fűzi hozzá, hogy szerinte nem volt soha ennyi pénze önkormányzatnak.

A jegyző elmondja, hogy ezt az összeget egyenlegében kell vizsgálni, az mutatja a tényleges pénzösszeget. A heti lekötések minden alkalommal megjelennek kiadási, majd bevételi oldalon, ez a szám göngyölítve tartalmazza azokat.

Szakos Géza megköszöni az információt, így már érti.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**67/2024. (V. 28.) határozat**

Bezenye Községi Önkormányzat Képviselő-testülete a 2023. évi költségvetésének éves gazdálkodásáról szóló tájékoztatást a szöveges értékelésben, valamint a rendelet 1-22. mellékleteiben foglaltakkal megegyező tartalommal elfogadja.

Felelős: Márkus Erika polgármester

Határidő: azonnal

A polgármester szavazásra teszi fel a rendelet tervezetét.

A képviselő-testület *ellenszavazat nélkül, 4 igen szavazattal és 1 tartózkodással* az alábbi rendeletet alkotja:

**5/2024. (V. 29.) önkormányzati rendelet**

Bezenye Községi Önkormányzat Képviselő-testülete az önkormányzat 2023. évi költségvetési zárszámadásáról szóló önkormányzati rendeletét – a melléklet szerinti tartalommal - megalkotja.

1. **napirendi pont (05 sz. előterjesztés szerint)**

Választási bizottságba újabb tagok megválasztása

Márkus Erika polgármester felkéri Wiegerné Mészáros Erika jegyzőt az előterjesztés ismertetésére.

Wiegerné Mészáros Erika HVI vezető részletesen ismerteti az előterjesztés szövegét, melyet minden képviselő előzetesen megkapott. Elmondja, hogy a Választási eljárásról szóló 2013. évi XXXVI. törvény (a továbbiakban: Ve.) 24. § (1) bekezdése írja elő a szavazatszámláló bizottság (a továbbiakban: SzSzB) tagjait a szükséges számban a települési önkormányzat képviselő-testülete az országgyűlési képviselők általános választásának kitűzését követően, legkésőbb a szavazás napja előtti huszadik napon választja meg. A képviselő-testület 2022. március 3. ülésén 30/2022. (III.3.) határozatával a szavazatszámláló bizottsági tagokat megválasztotta, megbízatásuk a 2024. évi európai parlamenti, helyi önkormányzati, valamint nemzetiségi önkormányzati általános választásokra is érvényes. A Ve. 24. § (3) bekezdése alapján egy szavazatszámláló bizottságba három választott tagot kell beosztani. Ha a szavazatszámláló bizottság megbízott tagjainak száma kettőnél kevesebb, a helyi választási iroda vezetője a szavazatszámláló bizottságot kiegészíti úgy, hogy tagjainak száma öt legyen. Tehát a szavazatszámláló bizottság 3 taggal határozatképes, és 5 taggal működőképes. Ez azért is fontos, mert a mozgóurnák kiszállítására is sor kerül a választás során, melyet 2 bizottsági tag végez, és a határozatképességet ezalatt az idő alatt is fenn kell tartani a szavazóhelyiségben. Bezenye Község Helyi Választási Irodája a 2022. évben megválasztott szavazatszámláló bizottsági tagok jogszabályi feltételeknek való megfelelését ellenőrizte, rendelkezésre állását felülvizsgálta, a tagok nyilvántartása ennek megfelelően aktualizálásra került. Az előterjesztés célja, hogy új tagok megválasztásával a 2024. évi európai parlamenti, helyi önkormányzati, valamint nemzetiségi önkormányzati általános választásokon megfelelő számú szavazatszámláló bizottsági tag rendelkezésre állása biztosított legyen. Az előterjesztés az összeférhetetlenségi szabályokat is tartalmazta. A Ve. 17. § (1) bekezdés a) pontja szerint a szavazatszámláló bizottságnak csak a településen lakcímmel rendelkező, a központi névjegyzékben szereplő választópolgár lehet tagja. A Ve. 24. § (1) bekezdése szerint az SzSzB tagjainak személyére a helyi választási iroda vezetője tesz indítványt. A szavazatszámláló bizottság tagjait települési szinten kell megválasztani. A választási iroda a Képviselő-testület döntésének előkészítése során ellenőrizte, hogy a határozati javaslatban megjelölt személyek bezenyei lakcímmel rendelkeznek, a Nemzeti Választási Rendszer segítségével ellenőrizte, hogy a megjelölt személyek a központi névjegyzékben szereplő választópolgárok, akik az országgyűlési képviselők választásán jelöltként indulhatnak, ellenőrizte, hogy a megjelölt személyek a képviselők nyilvántartásában nem rendelkeznek aktív polgármesteri vagy képviselői mandátummal, valamint a jelöltek nyilvántartásában nem szerepelnek, ellenőrizte továbbá, hogy a megjelölt személyek a választási szervek tagjainak nyilvántartásában választási bizottság vagy iroda tagjaként nem szerepelnek. A határozati javaslatban szereplő személyek nyilatkoztak arról, hogy személyükkel kapcsolatosan összeférhetetlenségi, kizáró ok nem áll fenn, azaz a jogszabályi követelményeknek megfelelnek, megválasztásuknak nincs akadálya. A Ve. 24. § (2)-(3) bekezdése alapján a helyi választási iroda vezetője a választás kitűzését követően, legkésőbb a szavazást megelőző harmadik napon osztja be a megválasztott tagokat az adott választásra a szavazatszámláló bizottságokba. A beosztást a helyi választási iroda vezetője - a szavazás napja kivételével - bármikor módosíthatja. A Ve. 25. § (1) és (3) bekezdése alapján a választási bizottság tagjaira tett indítványhoz módosító javaslat nem nyújtható be. A választási bizottság tagjainak megválasztásáról egy szavazással dönt a képviselő-testület. Az SzSzB tagnak javasolt öt személy nevét a határozati javaslat tartalmazza. A képviselő-testület döntése alapján megválasztott választási bizottsági tagok szavazókörökbe történő beosztására helyi választási irodai hatáskörben kerül sor. Aljegyző ellenőrizte, hogy biztosan részt tudnak-e venni, ezért javasol további 5 tagot a szavazatszámláló bizottságba Kalinkó Józsefné, Baros Zoltánné, Schmatovich Jánosné, Madácsi Mária és Szakály Jánosné személyében.

Mivel Kammerhofer Róbert nemzetiségi elnök jelentkezik, a jegyző szót ad neki.

A nemzetiségi elnök a zárszámadással kapcsolatosan kíván kérdezni a jegyzőtől. Kérdezi, hogy rendkívüli képviselő-testületi ülésen el lehet-e fogadni a zárszámadási rendeletet.

A jegyző azt válaszolja, hogy igen, el lehet fogadni a zárszámadást, mivel a zárszámadás az áprilisi testületi ülésre volt tervezve, azonban az államkincstár még április 19-én is visszanyitotta az éves beszámolót. Mindaddig, amíg az államkincstár az éves beszámolót jóvá nem hagyja, a zárszámadást nem tudják a képviselő-testület elé terjeszteni.

A nemzetiségi elnök megköszöni a tájékoztatást, és hogy szót kapott, mivel az előző napirendnél nem kapott szót.

A jegyző tájékoztatásul elmondja, hogy éppen a mai napon a törvényességi felügyelettel egyeztetett arról, hogy a zárszámadási rendeletek elfogadására mikor került illetve kerül sor. Tájékoztatta a felügyeleti szervet, hogy a mai rendkívüli képviselő-testületi ülésen fogják itt Bezenyén tárgyalni. A zárszámadási rendelet elfogadása egy fontos kötelezettsége a képviselő-testületnek, mert a működést lehetetlenítené el annak el nem fogadása. A múltkori határozatképtelen ülésen is elmondta a jelenlévőknek, hogy ennek elmulasztása komoly következményeket von maga után, felfüggeszthetik az állami támogatások kifizetését, ami ellehetetlenítené az önkormányzat működését. De most, hogy minősített többséggel elfogadták, így ez már nem áll fenn.

A polgármester kéri a képviselő-testületet, hogy a szavazatszámláló bizottság tagjairól szóló határozati javaslatot fogadja el, válassza meg az újabb szavazatszámláló bizottsági tagokat, majd szavazásra teszi fel a javaslatot.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**68/2024. (V. 28.) határozat**

Bezenye Községi Önkormányzat Képviselő-testülete a választási eljárásról szóló 2013. évi XXXVI. törvény 24. § (1) bekezdésében kapott felhatalmazás alapján a szavazatszámláló bizottsági tagokat a következők szerint megválasztja:

1. Kalinkó Józsefné

2. Baros Zoltánné

3. Schmatovich Jánosné

4. Madácsi Mária

5. Szakály Jánosné

Felelős: Wiegerné Mészáros Erika jegyző/ HVI vezető

Határidő : azonnal

Wiegerné Mészáros Erika jegyző elmondja, hogy a napirend második részében a helyi választási bizottságba is kell egy tagot választania a testületnek, mivel az egyik póttag bejelentette összeférhetetlenségét, akinek családtagja képviselő jelöltként indul a választásokon, ezért szükséges a helyi választási bizottság tagjára javaslatot tennie. A javaslat Pintér Béláné póttag megválasztásáról szól.

A polgármester szavazásra teszi fel a helyi választási bizottság póttagjáról szóló határozati javaslatot.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**69/2024. (V. 28.) határozat**

Bezenye Községi Önkormányzat Képviselő-testülete a választási eljárásról szóló 2013. évi XXXVI. törvény 35. § (2) bekezdésében kapott felhatalmazás alapján Bezenyei Helyi Választási Bizottság póttagjának Pintér Béláné lakost megválasztja.

Határidő: azonnal

Felelős: Wiegerné Mészáros Erika jegyző/ HVI vezető

1. **napirendi pont (06 sz. előterjesztés szerint)**

Tájékoztatás a villamos energia szolgáltatási szerződés elfogadásáról

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a szerződés tervezet kiküldésre került, az elfogadásának határideje május 10. volt. Mivel a kérdéses időszakban testületi ülés nem volt, ezért polgármesteri határozatban döntött a szerződés elfogadásáról. Az önkormányzatot ez kedvezően érintette, mert 10 forinttal olcsóbb árat ajánlott az Audax. A polgármester kéri a képviselő-testületet, hogy a határozati javaslatot fogadja el, és a polgármesteri határozatot erősítse meg.

Wiegerné Mészáros Erika jegyző szót kér, és szeretne törvényességi észrevétellel élni, mivel ezt az Audax szerződés tervezetet pontosan akkor kapta meg, amikor a képviselő-testület összes tagja, és az előterjesztést is. Annyit hozzáfűzne, hogy a polgármesteri határozatot sem kapta meg. A pénzügyes kolléganőtől úgy tudja, hogy ennek a beszerzésnek a díja 2,5 millió Ft, ez ugyan nem tartozik a közbeszerzési törvény hatálya alá, azonban így a beszerzési szabályzat szerint kellett volna eljárni.

A polgármester azt mondja, hogy ez egy 10 éve élő szerződés, és a jegyzővel beszéltek róla, és a jegyző azt mondta, hogy nyugodtan hozzon egy polgármesteri határozatot, a testület majd utólag jóváhagyja. Mivel nem volt testületi ülés, és neki le kellett adnia, nem tudott mást tenni.

A jegyző elmondja, hogy ő ezt az előterjesztést nem látta, a szerződést nem látta, csak ugyanakkor, mint a képviselő-testület. Ugyanakkor az előterjesztés elején szerepel, hogy „Törvényességi szempontból kifogást nem emelek, beterjesztésre alkalmas.” Itt jelzi, hogy felszólítja a kollégákat, hogy ezt a megjegyzést csak és kizárólag abban az esetben írhatják az előterjesztésre, ha azt ő a kézjegyével ellátta. A szerződést április 24-én küldték meg az önkormányzatnak, a szerződés is április 24.-i dátummal került aláírásra, az elfogadási határidő május 10. A polgármesteri határozat viszont május 2-án született.

A polgármester elmondja, hogy ez egy régóta fennálló közszolgáltatási szerződés, és itt 10 forinttal kevesebb lesz a díj.

Szakos Géza képviselő elmondja, hogy szerinte semmi nem akadályozta meg a polgármester abban, hogy a képviselőket tájékoztassa, és egy rendkívüli ülést összehívjon. Egyébként meg meglepte, hogy milyen dolog az, hogy egy szolgáltató ad egy diktátumot, hogy két hét alatt döntést kell hozni. Egy képviselő-testület összehívása több időt igényel általában. Ez üzlet, és tisztesség kérdése. Illett volna összehívni a képviselő-testületet.

Kammerhofer Lívia képviselő kérdezi, hogy sértik-e a közbeszerzés szabályait.

A jegyző elmondja, hogy jelen beszerzés nem éri el a közbeszerzési értékhatárt, de akkor is a beszerzési szabályzat szerint kellett volna eljárni.

Kammerhofer Lívia képviselő kérdezi, hogy mi a következménye, ha ők most megerősítik a polgármesteri határozatot.

Szakos Géza képviselő azt mondja, hogy az auditnál megfogalmazott hiányosságok között egy ponttal több lesz majd.

Kammerhofer Lívia kérdezi, hogy ha nem erősítik meg, akkor is érvényes-e az aláírás.

A jegyző elmondja, hogy igen, a szerződés az aláírástól számítva hatályos. Felhívja a figyelmet a szerződés 4.3 pontjában foglalt kötbérre, bánatpénzre is.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *3 igen, 1 nem szavazattal és 1 tartózkodással* az alábbi határozatot hozta:

**70/2024. (V. 28.) határozat**

Bezenye Községi Önkormányzat Képviselő-testülete úgy határoz, hogy az Audax Renewables Kft. által megküldött, az előterjesztés mellékletét képező 2025.01.01. és 2025.12.31. közötti időszakra vonatkozó villamos energia szolgáltatási szerződés tervezet, valamint az ennek elfogadásáról szóló 19/2024 (V.02.) számú polgármesteri határozatot megerősíti és elfogadja.

Felelős: Márkus Erika polgármester

Határidő: azonnal

1. **napirendi pont (07 sz. előterjesztés szerint)**

Bölcsődei eszközbeszerzéssel kapcsolatos döntések meghozatala

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a pénzügyi bizottság tárgyalta a napirendet, a bizottság mindkét határozati javaslatot egyhangúlag elfogadásra javasolta.

A polgármester kérdezi, hogy van-e kérdés, észrevétel.

Mivel kérdés, észrevétel nem érkezett, szavazásra teszi fel a határozati javaslatokat.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**71/2024. (V. 28.) határozat**

1. Bezenye Községi Önkormányzat Képviselő-testülete a „Bezenye, bölcsőde függönyök beszerzése” tárgyában a beszerzési szabályzat szerint bekért árajánlatot megvizsgálta. A beérkezett érvényes ajánlatok közül a Kingatex Bt bruttó 1.286.860,- Ft összegű árajánlatának elfogadását jóváhagyólag támogatja. fogadja el, és felhatalmazza a polgármestert a megrendelésre, valamint a vállalkozói szerződés megkötésére.
2. Bezenye Községi Önkormányzat Képviselő-testülete felkéri a polgármestert, hogy gondoskodjon a tárgyi megrendelés lebonyolításáról, a vállalkozói szerződés megkötéséről.

Felelős: Márkus Erika polgármester

Határidő: 2024. június 30.

A képviselő-testület *ellenszavazat nélkül, 4 igen szavazattal és 1 tartózkodással* az alábbi határozatot hozta:

**72/2024. (V. 28.) határozat**

Bezenye Községi Önkormányzat Képviselő-testülete a „Bezenye, bölcsőde bútorok és elektromos eszközök beszerzése” tárgyában a beszerzési szabályzat szerint bekért árajánlatot megvizsgálta. A beérkezett érvényes ajánlatok közül a PB-Bútorkereskedő Kft bruttó 2.789.522,- Ft összegű árajánlatát fogadja el, és felhatalmazza a polgármestert a megrendelésre, valamint a vállalkozói szerződés megkötésére.

Felelős: Márkus Erika polgármester

Határidő: 2024. június 30.

1. **napirendi pont (08 sz. előterjesztés szerint)**

Makadám egyezség

Márkus Erika polgármester elmondja, hogy a képviselő-testület részére kiküldésre került az anyag. Felkéri a jogi képviselőt, hogy röviden ismertesse az előzményeket és a javaslatokat annyiban, amennyiben az egy nyilvános ülésen ismertethető.

Dr. Weintrager-Hasilla Mária jogi képviselő felhívja a figyelmet, hogy mivel itt látja, hogy kép- és hangfelvétel készül, ő elmondja, hogy ezek a tárgyalások az eddigiekben is zárt ülésen folytak, nyilvánosságnak ebben az ügyben helye nincs. Ő számszerűséget nem fog mondani, mert nem kívánja megszegni titoktartási kötelezettségét. Arról tudja a képviselő-testületet tájékoztatni, hogy egy éve, tavaly áprilistól folytattak tárgyalásokat, melyek során eljutottak a jelenlegi álláspontig. Az ő megbízatása arról szólt, hogy közös megegyezésre vigye a Makadám Kft-vel fennálló jogvitát. Az ügy bonyolultsága azt indokolja, hogy rengeteg szakértő igénybevételére lenne szükség egy polgári peres eljárásban. Egy olyan ügyértékről van szó, melynek tárgyalása nem a Járásbíróság, hanem a Törvényszék elé kerülne, ahol már az illetékfizetési kötelezettség is 600 ezer forint és másfél millió forint között terjedne. Egy eljárás úgy indítható meg, hogy a felperes előlegez meg mindent, így Bezenye Községi Önkormányzat költségvetéséből hiányozna ez az összeg. Ezért törekedtek arra, hogy békés körülmények között, közös megegyezéssel oldják meg ezt a jogvitát. Nem szakértők, nem tudják megbecsülni azt, hogy ez az ügy mennyi időt, akár több évet is igénybe vesz, így a költségvetést ez nagyon megterheli. A közös megállapodás tekintetében a polgármester elrendelt egy zárt ülést, melyen meghatározták, hogy mekkora mozgásteret kap az egyezség során. Felhatalmazták arra, hogy a tárgyalások során eljárjon, egyik képviselő sem vett részt a tárgyalásokon. Ő a polgármester álláspontját támogatja és viszi tovább. A Makadám Kft szintén a kompromisszumra törekszik, viszont neki is van egy mozgáshatára, ami alapján ezt a munkát el tudja végezni. Partnerként működött együtt a polgármesterrel. Áprilisban volt egy tárgyalás, a képviselő-testület azonban olyan szűk mozgásteret adott a polgármesternek, hogy azt a másik fél nem tudta elfogadni. A tárgyalásról készült jegyzőkönyvet a konkrét számokkal, adatokkal a képviselő-testület megkapta. Egyetért azzal, hogy a polgármester el szeretné fogadni az ajánlatot. Ha akkor el tudja fogadni, akkor ez az út már készülne. Az ajánlatot reálisnak találja, így javasolja elfogadni. Az önkormányzat, a falu akkor is nyer egy új utat, ha a választások kimenetele úgy alakul, hogy nem a jelenlegi polgármester vagy testület marad. Nem javasolja a peres eljárást annak magas költsége és az esetleges évekig történő elhúzódása miatt. Nincs garancia arra, hogy a peres eljárás végén a teljes összeg kifizetésre kerülne, lehet, hogy csupán annyi pénz kerülne vissza az önkormányzathoz, ami az eljárási illeték és a szakértői díjak kifizetésére lenne elegendő.

A polgármester elmondja, hogy a szennyvíztisztító felé vezető út szabálytalansági eljárása van a tárgyalások hátterében. Ezért egyezkednek a Makadám Kft-vel, hogy ezeket a problémákat kiküszöböljék. Az alku során arra törekednek, hogy a Makadám Kft olyan értékben végezzen munkát a faluban, amekkora pénzügyi kárt okozott korábban. Az egyezség tárgya a Bezenye, Faiskola utca aszfaltburkolat építési munkáinak kivitelezése csökkentett műszaki tartalom alapján 3,5 m terv szerinti szélességben bruttó 40.659.995,- forint összegben. A 3 m szélesség bruttó 34.572.999,- forintba kerülne. A Makadám Kft felajánlotta, hogy egy nagyobb összeget átvállal a beruházás összegéből. Úgy gondolja, hogy ez az utolsó olyan testületi ülés, amelyen még a jelenlegi testület tud egy olyan döntést hozni, hogy a Faiskola utca felújításra kerüljön, és ezt az ügyet békés úton le tudják zárni, és ne legyen pereskedés az ügyből. A Makadám Kft 62%-ot vállal, az önkormányzatnak 38%-ot kell a 2024. évi költségvetéséből biztosítani. A Faiskola utca olyan speciális helyzetben van, hogy erre nem fognak pályázati forrást találni.

Szakos Géza képviselő megköszöni, hogy a polgármester a nyilvánosság elé tárta a zárt ülés anyagát. Azonban szeretné elmondani, hogy több mint egy éve többüknek az volt a véleménye, hogy tisztességesebb ajánlatot tudtak volna kiharcolni. Ők lefektették az irányelveket.

A jogi képviselő elmondja, hogy ő tisztában van a teljes ügymenettel.

Szakos Géza képviselő azt mondja, hogy ők nem utat akartak volna építeni, ők pénzt akartak, és ez az összeg, amiről most szó van, nagyon messze van a lefektetett sarokszámoktól.

A jogi képviselő elmondja, hogy mindezzel együtt úgy gondolja, hogy egy esetleges peres eljárás a bizonyítási eljárások során kirendelt szakértők miatt hatalmas kiadás lenne, és rendkívül megterhelné az önkormányzat költségvetését.

A jogi képviselő elmondja, hogy a polgármester a tárgyalások során képviselte a testület álláspontját, de a másik félnek teljesen eltérő volt az álláspontja. Ezt a két álláspontot közelíteni kellett egymáshoz.

Szakos Géza képviselő elmondja, hogy a bizonyítási eljárást az államkincstár már lefolytatta a szabálytalansági eljárás során.

A jogi képviselő elmondja, hogy a peres eljárás során a bíróság újabb szakértőket rendelt volna el, rendkívül magas költségvonzattal. Ő továbbra is azt javasolja, hogy a képviselő-testület fogadja el az ajánlatot.

Szakos Géza képviselő szerint, ha a Makadám Kft. elfogadja ezt az egyezséget, azzal beismeri, hogy rosszul végezte a korábbi munkát.

A polgármester arra kéri a képviselő-testületet, hogy gondolja át az egyezséget, és döntsön arról, hogy elindít egy hosszadalmas és költséges peres eljárást, vagy végre lesz egy új út a Faiskola utcában.

Kammerhofer Lívia képviselő elmondja, hogy ő az eddigiekben is a megállapodás megkötését támogatta, és most van lehetőség a Faiskola utcán egy új út megépítésére. Ha rajta múlott volna, azon az úton már bicikliznének és görkorcsolyáznának.

Hiltser Mátyás alpolgármester elmondja, hogy ő egy másik oldalról közelítené meg ezt az ügyet. A Faiskola utcában olyan speciális helyzet van, hogy ide állami vagy EU-s pénzből pályázni nem lesz lehetőség. Ezt az utcát csak önerőből lehet megépíteni. Hogy mikor lenne erre az önkormányzatnak 50-60 millió forintja, azt nem lehet megmondani. Most van arra lehetőség, hogy ennek töredékéből megépüljön a Faiskola utca útburkolata.

Kammerhofer Lívia képviselő úgy tudja, hogy erre még fedezet is van, tehát nem vállalna a képviselő-testület fedezet nélküli kötelezettséget. Az ipari park telkeinek értékesítéséből befolyó összegből az önkormányzat finanszírozni tudná az egyezség megkötése során rögzített vállalását.

Mivel több kérdés, észrevétel nem érkezett, szavazásra teszi fel a határozati javaslatot.

A képviselő-testület *4 igen és 1 nem szavazattal* az alábbi határozatot hozta:

**73/2024. (V. 28.) határozat**

1. Bezenye Községi Önkormányzat Képviselő-testülete támogatja a Makadam Kft-vel való egyezség megkötését akként, hogy a bruttó 40.659.995,- forint összegű ajánlati árból 62%-ot vállal a Makadám Kft, és Bezenye Községi Önkormányzata vállalja a maradék 38% megfizetését a Makadám Kft. részére. Az egyezség tárgya a Bezenye, Faiskola utca aszfaltburkolat építési munkáinak kivitelezése csökkentett műszaki tartalom alapján 3,5 m terv szerinti szélességben bruttó 40.659.995,- forint összegben.
2. Bezenye Községi Önkormányzat Képviselő-testülete felhatalmazza a polgármestert a szerződött ügyvéd további megbízására az egyezség előkészítésére és megkötésére, továbbá az egyezség bírósági jóváhagyásának megoldására.

Felelős: Márkus Erika polgármester

Határidő: 2024. június 30.

Mivel kérdés, észrevétel nem érkezett, a polgármester megköszöni a részvételt, és az ülést 20:05 órakor bezárja.

Kammerhofer Róbert nemzetiségi elnök kéri jegyzőkönyvbe rögzíteni, hogy ő nemzetiségi elnöki minőségében volt jelen a képviselő-testületi ülésen, azonban a polgármestertől egyetlen egyszer sem kapott szót, pedig többször, szinte folyamatosan jelezte, hogy szólni kíván.

k.m.f.

 **Márkus Erika Wiegerné Mészáros Erika**

 polgármester jegyző

Jegyzőkönyv hitelesítők:

 **Hiltser Mátyás Sándor Vincéné**

 jegyzőkönyv hitelesítő jegyzőkönyv hitelesítő